Højesteret stadfæstede landsrettens kendelse om, at kære var iværksat rettidigt
Ret: Højesteret (3. instans)
Faggruppe: Civilsag — Visse kæresager
Sagsemner: Retspleje og civilproces;

/

Kære iværksat rettidigt  

Kendelse afsagt den 6. juli 2022

Sag 57/2021

Kærende, tidligere Indkærede under konkurs
mod
MobilePay Denmark A/S

Kære iværksat rettidigt ved kæremeddelelse, der blev fulgt op af egentligt kæreskrift  

MobilePay Denmark fremsendte den 9. september 2020 et brev til skifteretten. Af brevet fremgik bl.a.,
at skifteretten ved kendelse af 26. august 2020 havde pålagt MobilePay Denmark at udlevere en række
oplysninger til konkursboet, og at skifterettens editionskendelse kæredes, samt at kæreskrift ville blive
fremsendt. Den 15. september 2020 blev brevet fulgt op af et kæreskrift.  

Højesteret bemærkede, at brevet af 9. september 2020 ikke opfyldte alle krav til et kæreskrift, da det
ikke indeholdt en påstand. Efter sagens karakter og parternes påstande for byretten var der imidlertid
ikke rimelig tvivl om, at MobilePay Denmark med kæren ønskede at opnå ikke at blive pålagt edition.   

Højesteret fandt under disse omstændigheder ikke grundlag for at tilsidesætte landsrettens vurdering,
hvorefter kæren var iværksat rettidigt, da brevet den 15. september 2020 blev fulgt op af et egentligt
kæreskrift, der opfyldte retsplejelovens krav.

Højesteret stadfæstede herefter landsrettens kendelse.   



/